
BELLA MASON

Lengselen etter for alltid

Oversatt av Berit Helberg


Bella Mason har vært en bokorm siden hun var barn. Hun har underholdt folk med historier helt fra hun oppdaget at hun kunne holde middagsgjestene fanget med sine fantasifulle eventyr. Etter å ha skaffet seg en grad i journalistikk, ble hennes kjærlighet for skriving gjenopplivet, og nå skriver hun på heltid. Når hun ikke skaper flotte helter og sterke heltinner, kan hun bli sett når hun utforsker Melbourne, med nesen i en bok, eller på jakt etter raske biler.


Til mine tre i heiagjengen for deres endeløse støtte,

og min vidunderlige ektemann,

som er grunnen til at denne boken eksisterer.

Pust dypt inn.

Emma Brown gikk opp trappene til festlokalet. Hun gikk inn i ballsalen og så seg rundt i det svakt opplyste, ekstravagant dekorerte rommet i håp om å se bestevenninnen. Hun ville justere masken og stryke ut rynker på kjolen for hundrede gang, men sa til seg selv at hun skulle slutte å fikle.

Nå lette hun etter venninnens høye skikkelse over havet av ballkledde kvinner. Hvor hun enn så, var det masker i alle farger og fasonger. Alle så ut til å glitre i pynten sin, og hender holdt elegante sjampanjeglass.

Fra det draperte taket hang lysekroner i krystall som reflekterte lyset i alle retninger. Emma smilte svakt da hun så ut glassveggen, hvor tusenvis av lys glitret dansende som gjenskinn i bassenget. Hotellet var alltid nydelig, og hun elsket måten byen reiste seg rundt det på. Det var få steder hun elsket så høyt som Melbourne.

Hun var fullstendig fortryllet av omgivelsene og så ikke hvor hun gikk, før hun traff en solid ryggtavle. Den slo pusten ut av henne. En sterk arm grep støttende rundt livet hennes.

«Åh! Unn-unnskyld meg», stammet hun.

«Går det bra?» lød en dyp stemme.

Hun var som hypnotisert, både av den rene, engelske aksenten og de klare, himmelblå øynene, og hjertet raste av gårde i vanvittig fart.

«Eh … ja … Beklager det der.» Hun lo nervøst og tok seg sammen. «Ha en fortsatt fin kveld», mumlet hun rødmende da hun gikk videre.

Emma kikket seg tilbake over skulderen, og ble glad for å se at den smokingkledde mannen med den enkle, svarte masken fremdeles så etter henne. Hun snudde seg og fikk øye på søstrene, som allerede hadde blandet seg i mengden. Emma var takknemlig da Hannah vinket henne til seg.

Hannah, hennes beste venninne, romkamerat og evig reddende engel. Hun var den eneste grunnen til at Emma hadde gått med på å delta på veldedighets-maskeradeballet. Emma hadde fylt tjueåtte år dagen før, og Hanna ville de skulle forlenge feiringen. Nå, der hun gløttet bort på den pene fremmede igjen, var hun veldig glad for at hun hadde gått med på det.

«Hei! Du ser fantastisk ut!» utbrøt Hanna og ga henne en klem.

«Takk», mumlet Emma og fiklet med den fine sølvfargede filigranmasken sin. «Du selv kommer til å få mange blikk i kveld.»

«Og sengeplasser.» Hannah lo mørkt og tvinnet en rød hårlokk rundt fingeren.

«Du er fæl.»

«Mulig det.» Hannah ga henne et elegant glass med bobler. «Jeg tror du trenger dette, før søstrene dine kommer hit.»

«Har du noe sterkere?»

«Jeg lot giften ligge i den andre vesken min», sa Hannah uttrykksløst. «Så, hvem er den drømmen som stirrer på deg?»

«Jeg er ganske sikker på at det er lord Alexander Hastings», hvisket Emma.

«Ganske sikker?»

«Masken gjør meg usikker.»

«Hvorfor går du ikke bort og introduserer deg selv og eliminerer tvilen? Seriøst, han ser interessert ut.»

«Jeg tviler veldig sterkt på det – særlig fordi jeg nesten fikk ham i gulvet.»

Hanna lo. «Du er en idiot. Og angående idioter … Lauren kommer.»

«Flott.»

Emma og Hanna klistret på seg høflige smil idet kvinnen dukket opp. Lauren, den eldste av søstrene hennes, og muligens også den vakreste, var velsignet på så mange måter. Høy, blond, hasselbrune øyne med flekker av gull som kunne forhekse enhver. Øyne som hennes yngre søster, Maddison, også hadde. Lauren hadde alltid fått Emma til å føle seg kjedelig. Men kanskje den største fordelen Lauren hadde, var den utvetydige beundringen hun nøt fra faren deres.

«Hei, søs», hilste Emma. «Hvor er Maddie?»

«Et sted i nærheten. Jeg ser du har gjort en innsats», sa Lauren hovmodig.

Men Emma hørte ikke etter. Blikket var festet på en mann som rørte ved noe dypt inni henne. Han sto med en hånd i lommen og pratet med folk rundt seg. Hun kunne se det skrå smilet til tross for den svake belysningen, og visste at han så at hun glodde på ham. Eller kanskje det var ønsketenkning.

Emma prøvde å ignorere den syrlige samtalen mellom sin beste venninne og søsteren. Hun var så opptatt av å se på ham at hun ikke merket det da Maddison dukket opp.

«Emma!» sa Lauren utålmodig.

«Jeg beklager – hva?»

«Ærlig talt! Jeg spurte deg hvorfor du kom i kveld. Jeg trodde du ble hjemme med pelsballen.» Lauren stirret anklagende på Emma.

«Jeg ombestemte meg. Jeg var invitert – akkurat som deg, Lauren.» Emma kunne føle hvordan kvelden gled over til et mareritt. Det hadde tydeligvis vært en tabbe å dra.

«Ja, vel … bare husk at jeg representerer firmaet her.»

Emma lo kort. «Det vet jeg, Lauren. Jeg ville aldri drømme om å ta oppmerksomheten bort fra deg – særlig ikke når jeg kan nyte fredagskvelden mens du må representere.»

«Kanskje vi skulle finne et stillere sted», brøt Maddison inn og så unnskyldende på Emma.

«Trengs ikke, Maddie, vi bare prater.» Lauren kastet håret tilbake og løftet sjampanjeglasset for en slurk.

Den store salen summet av all praten. Folk konverserte, lo og smilte.  Det så ikke ut til at noen hadde lagt merke til henne. Bortsett fra en, og han rynket brynene da han så at Emmas strålende smil forsvant fra ansiktet hennes. Hun så at han forlot dem han hadde snakket med.

«Jeg synes vi burde gå en runde og prate», foreslo Emma i et forsøk på å lette den anspente stemningen. Alt hun trengte var litt tid med Hannah, da ville humøret bli bedre igjen.

Dessverre tok Lauren Emmas arm og halte henne med seg. Hun må ha sett at Emma stirret på Alexander Hastings, og bestemt seg for å gjøre noe med det.

«Jeg kunne ikke vært mer enig», sa hun.

Alex så i øyekroken at de to kvinnene nærmet seg, der han tok en liten slurk av whiskyglasset. Han måtte svelge skuffelsen over at den besnærende brunetten ikke var alene. Så kjeftet han på seg selv, for han hadde tross alt knapt pratet med henne. Det var tåpelig å føle noe.

Men han følte virkelig noe hver gang hun satte det blågrå blikket i ham, når han tok henne i å stirre. Hun fascinerte ham, og han ante ikke hvorfor. Hvorfor skulle hun være mer interessant enn de andre maskekledde kvinnene her?

Da de to kvinnene endelig nådde ham, ble han litt satt ut over at det ikke var hun som pratet først.

«Har du noe imot at vi holder deg med selskap?» spurte den vakre blonde på en overdreven flørtende måte. Det fikk ham til å skjære tenner. Fortiden inneholdt altfor mange slike kvinner.

«Vær så god.» Han slo ut med hånden mot de ledige stolene, hvor hun satte seg ned. Splitten i kjolen åpnet seg forførende. Han følte behov for å himle med øynene. I stedet reiste han seg og tilbød stolen sin til brunetten. Men før hun rakk å takke ham, brøt den blonde inn.

«Lauren Brown», sa hun og rakte ham hånden. «Og dette er min søster Emma.»

«Det er en glede å møte dere begge.»

«Mmm, engelsk aksent.» Lauren berørte armen hans. «Er du ny her i byen?» fortsatte hun.

«Ganske ny», svarte Alex og tvang fram et smil.

«Så hvorfor ber du ikke om en dans, så vi kan bli bedre kjent?»

Alex så en muskel dirre på Emmas kjeve, og så fascinert at hun lukket øynene og trakk pusten dypt. Da hun åpnet øynene igjen, virket hun roligere. Det var interessant.

«En dans er en fantastisk idé», svarte Alex. «Emma, får jeg den ære?» Han stirret på henne med gjennomtrengende øyne og rakte henne hånden avventende.

Hun så sjokkert ut da hun la hånden i hans. «Det får du.»

*

Emma tok armen hans da han førte henne til dansegulvet. Det siste hun la merke til, var søsterens sure oppsyn. Det var ingenting Emma ønsket seg som Lauren ikke ville ha først.

Hun ante ikke hvilken musikk som ble spilt da han tok henne i armene sine – hun kunne fremdeles ikke tro at noen ville velge henne foran Lauren.

Da den varme hånden hans hvilte mot ryggen hennes, greide hun ikke å skjule at det gled en skjelven gjennom kroppen. Hun beveget seg uanstrengt med ham, nesten som om hun var hypnotisert til å bevege seg tett inntil ham. Det var i alle fall en erfaring hun aldri hadde hatt før.

«Jeg heter Alexander Hasting, forresten», sa han mykt.

«Jeg vet det. Jeg tror alle i Melbourne vet det. Du har sørget for litt av et oppstyr.»

«Har jeg?»

Ja. Og det var ikke bare på grunn av firmaet hans. Det var mange sider og grupper på sosiale medier som var ivrig dedikerte til den trettito år gamle playboymilliardæren. Sønn av en engelsk jarl, og med et slikt utseende. På nesten hvert eneste bilde i media hadde han en ny date. Alle var høye og langbeinte. Uklanderlige. Nå, så nær ham, kunne hun se hvorfor.

Hun ville stryke fingrene over skjeggstubbene, kysse den markerte haken, ville lukke fingrene rundt håret i den korte frisyren og nappe i det. Blikket i de himmelblå øynene var innrammet av tykke, mørke vipper, og kunne sette henne i brann. Det var både intenst og skremmende.

«Det tror jeg du vet at du har.» Hun smilte.

«Jeg liker oppmerksomheten.»

Han smilte skjevt, lot hånden gli ned til korsryggen, trakk henne nærmere og fanget henne i blikket sitt. Hun hadde aldri i sitt liv ønsket så inderlig å bli kysset.

*

Alex så at Emma bet seg lett i leppen, og det fikk ham til å ville ta henne her og nå, midt i ballsalen. Han satte pris på kontroll, og hun fikk ham til å miste den.

«Jeg tror vi trenger en drink», sa han lavt og brøt fortryllelsen.

Han tok to sjampanjeglass fra et brett idet en kelner gikk forbi, og førte Emma ut til terrassen ved bassenget. Hun gikk rett bort til rekkverket, hvor hun så ut over byen.

«Er det ikke nydelig?» Hun fikk et drømmende blikk.

«Utvilsomt», sa han, så ned på henne og rakte henne et glass.

En mild bris fikk henne til å skjelve svakt. Han satte fra seg glasset, tok av seg jakken og la den rundt skuldrene hennes.

«Takk.» Hun smilte.

Det smilet gjorde noe med ham. Hvordan kunne han synes hun var så forheksende når han ennå ikke hadde sett hele ansiktet hennes?

Alex ville kysse henne her og nå. Det betydde ikke noe at de var på et offentlig arrangement. Eller at han bare hadde kjent henne en times tid. Han ville være borte i morgen uansett.

«Jeg elsker denne byen. Har du fått sett noe av den?»

Emmas stemme skar gjennom tankene hans, og han måtte tvinge seg tilbake til virkeligheten.

«Ikke på langt nær nok», svarte han.

«Vel, Alexander, kanskje jeg kan vise deg rundt en gang.»

Løftet skapte en skjelving i ham. Aldri før hadde han ønsket så desperat å forlate en fest med noen. Gnisten i øynene hennes når hun så på ham fikk ham til å tro at hun følte de samme.

«Vil du ha en drink?» spurte han.

«Jeg trodde vi hadde en nå». Hun lo – det lød som en melodi.

«Jeg tenkte mer på et roligere sted, med enda bedre utsikt.»

*

Hun druknet i det sjarmerende, skjeve smilet, og magen slo salto. Hun ville smake det smilet. Hun måtte kvele en kilende latter ved den upassende tanken, for vanligvis var hun forsiktig. Aldri impulsiv. Men kanskje det var på tide å ha det litt gøy.

«Vet du hva? Det høres herlig ut.»

Og der var smilet igjen.

De satte fra seg glassene på et vilkårlig bord, og han førte henne ut med hånden mot korsryggen hennes igjen. Hun følte varmen strålte gjennom kroppen.

På vei ut rakk Emma å se Laurens morderiske ansiktsuttrykk, og måtte kvele trangen til å le.

Alex holdt døren åpen for henne da de kom ned til lobbyen, og de gikk ut i natteluften. Med Emmas hånd i sin henvendte han seg til dørvakten, og snart stanset en sort sedan foran inngangen. Alex satte seg inn ved siden av henne, etter å ha hjulpet henne inn.

Han ga sjåføren adressen idet Emma ville ta av seg masken. Han stanset henne. «La den være på.»

Hun så inn i øynene hans, så alle de sensuelle løftene der inne, og slapp båndene som holdt masken på plass. Smilet var tilbake igjen, og hånden hans ga hennes en klem. De så ut av vinduet mens byen gled forbi, på veien til toppleiligheten hans i Port Melbourne. Det ga henne en anledning til å studere ansiktet hans uten at han så det.

Bilen stanset foran bygningen hans, og han rakte henne hånden før han lukket døren og førte henne inn. Hjertet hamret i brystkassen hennes da dørene til heisen gled opp. Armen til Alex hvilte rundt livet hennes, klemte henne inntil ham. Så gled leppene hans langs halsen hennes. Hun stønnet svakt, både følte og hørte at han humret.

Heisen stoppet, og hun gikk inn i leiligheten hans.

Hun mistet pusten. Han hadde ikke overdrevet. Emma la ikke engang merke til resten av leiligheten, for veggen av vinduer ropte på henne.

Utsikten var fantastisk. Hun tok av seg jakken hans, men la ikke engang merke til sofaen hun la jakken i. Hun kunne se de glitrende lysene på fergen ved piren, og utover til sjøen. Da innså hun hvor mye hun kunne se, og det gikk opp for henne at glassveggen måtte gå hele veien rundt den toetasjes leiligheten.

Det var høyt oppunder taket, og hun var omringet av glass og stål. Et ryddig, moderne sted, likevel varmt og inviterende. Et perfekt hjem for Alex.

Emma følte ham bak seg, og snudde seg idet han tok av seg den svarte masken.

Da hun så ansiktet hans, så hun at ingen av bildene i media viste sannheten. Han var utvilsomt den peneste mannen hun noensinne hadde sett.

Før hun rakk å registrere hvilken virkning blikket hans hadde på henne, sto han foran henne og lot fingrene gli gjennom håret hennes. Han åpnet sløyfebåndene varsomt, og sølvmasken falt av.

«Jeg har hatt lyst til å gjøre det i hele kveld», sa Alex.

Han la masken ved siden av sin egen på bordet. Da han snudde seg mot henne igjen, lå det et svakt, eggende smil på leppene.

Det burde være kriminelt å se så bra ut, tenkte hun. Og alt hun ønsket å gjøre, var å la fingertuppene gli langs leppene hans.

*

Alex så at blikket hennes fant munnen hans, fulgt av den lette berøringen fra fingertuppene. Det var himmelsk. Han grep hånden, presset et kyss mot fingertuppene hennes og tok en finger i munnen. Hun stønnet lavt, lukket øynene. Gjemte det blågrå blikket. Han ville se det igjen. Han bet lett i fingeren, og øynene hennes ble vidåpne idet hun forsøkte å trekke seg tilbake. Men han holdt henne fast med blottede tenner.

Ansiktet viste en blanding av opphisselse og morskap, en balanse han aktet å vippe over til lyst.

Hånden gled ned til livet, trakk henne inntil kroppen sin. Den andre gled oppover armen hennes, la seg til ro i nakken. Han slapp taket med tennene, og hun la straks hendene på brystkassen hans. Kjente de harde musklene under skjorten.

Blikkene møttes. Et evig øyeblikk gled forbi, før han lente seg ned og strøk leppene mot hennes, og trakk seg deretter unna. Men hun fulgte etter. Lukket rommet mellom dem, presset leppene mot hans så grepet hans rundt henne ble tettere.

Øyeblikket var brennhett. Kysset dypt og lidenskapelig. Leiligheten var stille, men de kunne høre tordnende hjerteslag fra begge to. Luften sprakte nærmest elektrisk.

Han skjøv henne inn mot glassveggen, presset kroppen mot hennes. Lot tungen gli rundt Emmas tunge. Satte henne i brann. Hånden forlot midjen hennes, gled oppover armen for å omslutte ansiktet. Hun kysset ham som om han var luften hun trengte. Han kjente hendene hennes gli nedover kroppen. De halte skjorten opp fra buksene, gled innunder, befølte huden hans og de markerte musklene.

Han stønnet lavt ved berøringen, det forbauset dem begge. Han trakk seg tilbake.

Intensiteten i følelsene overrasket ham. Alex hadde mange erobringer i fortiden, men dette var første gang han var så påvirket ved første berøring. Han måtte skape litt rom mellom dem.

«Jeg tilbød deg en drink», sa han langsomt, og holdt henne fremdeles mot veggen.

Han greide ikke å slippe henne. Lyset fanget øynene hennes, fikk dem til å gnistre, og det fanget ham. Han trakk sølvhårnålene ut av håret hennes, sendte brune lokker tumlende nedover skuldrene hennes. Til å miste pusten av.

Hun smilte kokett. «Jeg har ikke noe imot å glemme drinken.»

*

Emma lurte på hvem som hadde inntatt kroppen hennes i kveld. Hun var vanligvis ikke så frampå. Hun var en stille, beskjeden tekstforfatter. Denne nye siden av henne fikk henne til å føle seg levende.

Alex lo lavt og kysset henne raskt på leppene. Så gikk han, før hun rakk å reagere. «Hva vil du ha?» spurte han, mens han fjernet tversoversløyfen. Han slengte den i en sofa.

«Overrask meg.» Hun satte seg ved kjøkkenbenken og betraktet ham mens han lagde drinkene. «Du er flink. Har du jobbet som bartender?»

Han lo høyt. «Har ikke vært så heldig. Jeg har bare lært å lage det jeg liker.»

«Betyr det at du kan lage mat?» Emma fulgte ham med blikket mens han tømte en ravfarget drink i to krystallglass med isbiter.

«Ja, men ingenting fancy.» Han ga henne et glass, før han tok en slurk av sitt eget. «Jeg tror jeg lovet deg en utsikt også.»

Han flettet fingrene inn i hennes og halte henne med seg inn i en annen heis som førte opp til en privat terrasse på taket. Hvis Emma hadde blitt lamslått av utsikten fra leiligheten, var det ingenting sammenlignet med å være her oppe. Melbournes silhuett glitret under henne, mens sjøen strakte seg utover.

«Wow», sukket hun. «Hvis jeg hadde dette, ville jeg aldri vært inne. Hvorfor er du ikke her ute hele tiden?» Øynene hennes slapp ikke den mørke horisonten.

«Fordi jeg ikke jobber der jeg leker», svarte han lett.

Hun gløttet mot bassenget som skapte et blått skjær over området, og forsto. «Du liker regler, gjør du ikke?»

«De gjør livet enkelt.»

Emma måtte si seg enig i det. Hun nippet til drinken. Søt og mint-lignende, deilig. «Jeg hadde aldri trodd du var en som drakk stinger.»

«Jeg foretrekker whisky, men er alltid åpen for å forsøke å imponere en vakker kvinne.»

Emma lo. Hun trodde ikke noen triks trengtes her. Han var fullstendig kapabel til å være imponerende uten drinker. «Jeg tror ikke du trenger å forsøke så hardt. Aksenten alene er sexy nok.»

«Er den?» Et smil lekte på leppene.

«Det vet du.»

Dette ble en langt bedre kveld enn hun hadde trodd. Og en lettelse å unnslippe maskeraden. Og selv om hun sto her og drakk en nydelig drink mens hun beundret en fantastisk utsikt, kunne ingenting fjerne hvor bevisst kroppen var på å ha Alex så nær.

Som om han var tankeleser, foreslo han at de gikk inn igjen. Han ba henne slå seg ned i den store plysjsofaen hvor tversoversløyfen lå. Han tømte i seg drinken, og satte glasset på glassbordet med et klirr. Så åpnet han den øverste skjorteknappen og satte seg ved siden av Emma.

Han tok glasset fra henne og satte det på bordet. Forventningen skalv i kroppen hennes. Han strøk fingrene gjennom håret hennes, presset leppene mot hennes igjen. Trakk seg litt tilbake, kysset henne igjen. Lette, ertende kyss, på leppene, kjeven, halsen, og da hun forsøkte å hale ham tilbake til leppene, var han allerede der. Myke lepper dekket hennes. Tungen ertet, ba om tillatelse, og leppene skilte seg for ham. Emma kunne fremdeles smake den mintsøte drinken på leppene hans.

Kyssene hans fikk heten til å strømme innvendig. Han var så øm, men så la han hodet på skakke, og kysset ble langt dypere. Mer lidenskapelig, altoppslukende. Det gikk rundt for henne. Fingrene grep håndfuller av hår. Neglene strøk mot hodebunnen hans.

Alex stønnet mot Emmas munn. Han presset kroppen mot hennes, skjøv henne ned i sofaputene. Hånden gled langs kroppen og løftet benet hennes. Så presset han manndommen mot kjønnet hennes, og hun stønnet navnet hans. Kyssene ble krevende. Mer intense. Hun pustet allerede i korte hiv, og de var fremdeles påkledd.

«Fortell meg hva du ønsker, Emma», sa Alex, mens han la en sti av harde kyss fulle av lyst nedover halsen hennes.

«Deg. Hele deg. Mer …», stønnet hun.

Han lot hånden gli over skulderen hennes, nedover langs siden. Så fant han glidelåsen på kjolen. Pinefullt langsomt dro han glidelåsen ned.  Lag med blå sateng delte seg. Hun skalv da den varme hånden hans gled over den nakne huden hennes. Han kysset skulderen, mens han dro skulderstroppen ned. Hun ville bli kvitt den trange kjolen. Alt hun ønsket, var å kjenne Alex’ lepper på hver tomme av huden.

Han reiste seg opp, smøg kjolen av henne, avdekket kroppen hennes, lot plagget falle til gulvet i en dam av sateng.

Emma betraktet ham mens han trakk av henne stilettskoene. Først en, så den andre. De traff gulvet med en klaprende lyd. Så kysset han henne igjen. Oppover leggen, låret, nesen strøk mot hennes tildekkede kjønn. Leppene kjærtegnet magen varsomt, brystene også, før hånden til slutt gled under henne og åpnet bh-en. Hun lo lavt da han slengte den bak seg, uten å bry seg om hvor den havnet.

Munnen lukket seg rundt en brystknopp. Hun gispet, mens halsen snørte seg. En streng sitret vibrerende gjennom kroppen, fra brystet til underlivet, og hun skjønte at han bygget opp spenningen ytterligere. Gjorde henne gal, inntil navnet hans var det eneste hun greide å si resten av natten.

Lange, erfarne fingre lekte med strikken på trusene hennes, før de smatt under, gled over væten hennes, og hun stønnet gutturalt. Før hun merket hva som skjedde, lå trusene på gulvet. Og Alex’ munn presset mot hennes, krevende og desperat. Ingen hadde kysset Emma slik. Som om hun var alt som eksisterte. Som om hun var skapt for å gjøre ham vill. Og vill ble han.

Alex strakte seg etter glasset på bordet og fisket opp en isbit. «Åpne munnen», befalte han myndig og la isbiten mot leppene hennes.

Hun adlød uten å nøle, sugde på den kalde isbiten. Så gispet hun høyt da han førte isbiten nedover haken hennes og etterlot en våt sti fra munnen til brystkassen. Der lot han den gli rundt brystvortene hennes, som hardnet med det samme. Hun skalv.

Han førte isbiten lenger og lenger ned, til hun hvinte idet den berørte øverste del av lårene. Den varme munnen lå fremdeles mot halsen hennes, og fornemmelsen mellom hete og kulde satte fyr på hver eneste nervetråd.

Alex’ munn fortsatte sitt sensuelle angrep mot sansene hennes. Han ville legge fra seg isbiten på bordet, men hun grep hånden hans og førte den opp til munnen. Der lukket hun leppene rundt den nå langt mindre isbiten.

Blikket hans var intenst, og så var munnen presset mot hennes. Tungene gled rundt hverandre, til han sugde isbiten inn i sin egen munn med et flir. Hun lo hjertelig. Emma hadde ønsket seg moro, og her var det, forkledd som den inderlig vakre Alexander Hastings.

Hun kysset ham sultent. Tungen lette i munnen etter isbiten. Hun fikk den tilbake, men ikke lenge. Alex holdt den mellom tennene, øynene glitret da han knuste den knasende. Et tegn på at ertingen var over.

Han satte seg i enden av den store sofaen og grep rundt hoftene hennes.

«Alexander …», sa hun andpusten og så ham bøye hodet. Så kjente hun den kalde munnen mot kjønnet.

Stønn og sukk fylte luften, i takt med at brystkassen hennes steg og sank, sammen med den søte torturen fra Alex’ tunge. Han nøt dette. Det ga ham nytelse å gi henne nytelse. Denne mannen var så totalt forskjellig fra andre menn. Emma hadde alltid vært litt sjenert, men jomfru var hun ikke. Hun nøt sex like mye som alle andre, men hadde bare korte, sporadiske forhold bak seg. Og ingen hadde satt fyr på henne slik som dette.

Forsiktig, lød en stemme i bakhodet. Dette er bare for moro. En natt. Han er en rundbrenner, og du driver ikke med forhold.

Emma skjøv stemmen vekk og henga seg til de eksplosive følelsene som gjorde det vanskelig å puste. Hun steg høyere, høyere. Toppen var nær. Han holdt henne fast, så henne stryke fingrene gjennom håret sitt idet hun kom.

Han strakte seg, halte Emma opp i armene sine. Holdt henne til hun kunne puste normalt igjen.

«Skal vi fortsette på soverommet?» Han strøk håret vekk fra ansiktet hennes.

«Ja.»

Han løftet henne opp og bar henne barføtt til rommet sitt. Et varmt rom, med utsikt over sjøen på én side og byen på den andre.

Den eneste utsikten hun brydde seg om nå, var Alex over henne, under henne, og å se ham miste kontrollen på grunn av henne.

Han satte henne ned i fotenden av sengen, og ga henne et raskt, hardt kyss.

«Dette er ikke rettferdig», mente hun. «Du er fremdeles påkledd.»

«Så gjør noe med det», hvisket han i øret hennes, og noe i magen hennes eksploderte. Hvordan greide han det, bare med stemmen?

Hun motsto trangen til å røske den dyre skjorten vidåpen, og kneppet den heller langsomt opp, i håp om at det ville gjøre ham like vill som hun hadde følt seg.

Avkledningen avslørte en fantastisk nydelig kropp. Han måtte virkelig leve etter regler, for ingen kunne bygge en slik kropp uten disiplin. Kontroll.

Hun kysset den stramme, muskuløse magen, og skjøv deretter skjorten ned av skuldrene hans. Den hvite skjorten flagret elegant ned til gulvet. Så trakk Emma ned bokserne hans, som fulgte etter skjorten.

Alex var praktfull. Alt var perfekt. Brystkassen, stemmen, kyssene og den imponerende ereksjonen.

Emma ville smake ham. Kysse ham overalt. Med et frekt glimt i øyet, slikket hun ham. Gryntet som unnslapp ham, var nesten dyrisk. Oppmuntret av reaksjonen hans, grep hun rundt ham. Lot hendene gli opp og ned noen ganger, før hun tok ham i munnen.

«Emma …»

Han lød halvkvalt, noe som antente blodet hennes. Hun lot tungen gli rundt tuppen, ertet ham. Nytelsen hans vistes i ansiktet og de anspente musklene. Hva skjedde med henne? Hun var da aldri så leken i sengen. Hun følte seg … tøylesløs.

«Emma, jeg vil gjerne elske med deg.» Stemmen var hes, ru og dyp. «Dette føles for deilig.»

Hun lot ham trekke seg unna, presse henne ned i puten. Så strakte han seg og grep en pakke på nattbordet.

Blikket ble dratt mot skulderen hans. Den propre, vakre Alex hadde en tatovering. Hun flyttet seg bak ham og strøk fingrene over kunstverket. Det var en klode. Et verdenskart i et gyroskop. Kontrasten av det svarte blekket på den lyse huden hans var fantastisk.

Hun kysset tatoveringen. «Den er nydelig.»

Alex kysset henne ømt. «Du er nydelig.»

Han åpnet pakken og rullet kondomet på. Straks var Emma der, skjøv ham på rygg. Besteg ham og sank inderlig langsomt ned.

Noe i Alex’ blikk fikk henne til å føle seg frekk, hun følte at hun hadde kontroll. Selv om han fikk verden til å spinne rundt. Han lot henne føre an. Lot henne bruke ham for sin nytelse. Det var spennende.

Nå skjønte hun hvor kjedelige hennes erfaring var. Han sendte henne ikke akkurat i bane rundt jorda. Nei. Hver berøring, hvert stønn, følelsen av ham inni henne, at han aldri slapp henne med blikket, at han aldri skjulte nytelsen sin … Det lot Emma leve i øyeblikket, og hun absorberte hver dråpe av nytelsen.

Men da hoftene mistet rytmen, fikk han henne på rygg og tok kontrollen tilbake.

*

Alex hadde alltid hatt mer enn nok av oppmerksomhet fra kvinner. Han hadde aldri trengt å jobbe for det, og alle kvinnene hadde skjønt at det gjaldt for en natt, selv om de ønsket mer. Han foretrakk det slik. Han ønsket ikke mer, og savnet dem aldri når de dro.

Og her var Emma. Og plutselig kunne han ikke se for seg å føle dette bare for en natt. Hun var et narkotikum, og han hadde blitt hektet ved første kyss.

Hoftene presset mot henne. Ekstase flommet gjennom årene ved hvert støt. Han kunne ikke minnes at sex hadde føltes så deilig før.

«Du er så pokkers utrolig», pustet han inn i øret hennes.

Han kysset henne lenge, langsomt, til han nesten ikke holdt ut lenger, og han merket at Emma også var nær igjen. Hun klamret seg til ham. Steg mot ekstasen.

«Emma …», stønnet han.

Den andpustne stemmen hans skjøv henne over kanten. Hodet ble kastet bakover i henrykkelsen idet hun kom. Og så fulgte han etter, knurret stønnende mot halsen hennes. Utløsningen var voldsom, eksplosiv. Ulikt noe han hadde kjent før.

Han pustet ut, la seg ved siden av henne med en arm rundt skuldrene hennes og trakk henne nærmere. Presset leppene mot håret hennes.

«Det var helt utrolig», sa hun.

«Jeg vet ikke helt», ertet Alex. «Vi må visst prøve igjen.»

Hun dasket ham lekent på brystkassen, og han grep rundt håndleddet hennes. Tommelen strøk over den enkle strektegningen av en tatovert katt.

«Trodde du at du var den eneste med tatovering?» spurte hun.

«Hvorfor en katt?»

«Det er Lucky», sa hun. Han så forvirret ut. «Katten min. Jeg fikk denne da jeg reddet ham. Han er faktisk mitt første kjæledyr. Skjønt, jeg tror helst at jeg er hans.» Emma lo. «Hva med deg?»

«Aldri hatt kjæledyr», sa Alex. «Det er to terriere på familiegodset, men jeg drar aldri dit.»

Alex stanset før han sa for mye. Han fattet ikke hvorfor han frivillig fortalte om ting han aldri snakket om. Ting han likte å holde skjult. Som gjorde vondt å tenke på.

«Nok om det», sa han med et skjevt smil. Han la seg over henne og stilnet flere spørsmål med et kyss.

